ΓΡΑΠΤΗ ΕΡΩΤΗΣΗ E-2858/97 υποβολή: Patricia McKenna (V) προς την Επιτροπή (11 Σεπτεμβρίου 1997)

Θέμα: Σύγκριση ανάμεσα στην προτεινόμενη ολοκλήρωση της Μονάδας 2 του Κμελνίσκι και της Μονάδας 4 του Ρόβνο (k2/r4) στην Ουκρανία και στο συνεχιζόμενο σχέδιο ολοκλήρωσης στους αντιδραστήρες του Τέμελιν στη Δημοκρατία της Τσεχίας

Είναι γνωστό ότι οι αντιδραστήρες του Τέμελιν έχουν το ίδιο αρχικό σχέδιο με τους ουκρανικούς πυρηνικούς αντιδραστήρες του Κμελνίσκι και του Ρόβνο (Soviet VVER-1000), και ότι το σχέδιο για την ολοκλήρωση των δυο αντιδραστήρων στην Τσεχική Δημοκρατία κάνοντας συνδυασμό της τεχνολογίας και των συστημάτων ασφαλείας Ανατολής και Δύσης έχει οδηγήσει σε ατελείωτες δυσκολίες, με αποτέλεσμα να προγραμματίζεται η έναρξη της μονάδας 1 το 1999/2000, δηλαδή 8 χρόνια αργότερα απ' ό,τι είχε αρχικά προαγραμματισθεί (το 1987είχε ορισθεί από την Τσεχική Κυβέρνηση ως ημερομηνία έναρξης το 1992). Κατά τον τελευταίο δε υπολογισμό το σχέδιο υπερβαίνει τον προϋπολογισμό κατά 2.2 δισ. δολ. (η εκτίμηση της Τσεχικής Κυβέρνησης το 1986 ήταν 1 δισ. δολ., το δε 1997 ανέρχεται σε 3.2 δισ. δολ), κυρίως λόγω της ανάγκης για ένα νέο Σύστημα Εξοπλισμού με Όργανα Μετρήσεως και Ελέγχου, ανανέωση της καλωδίωσης και άλλoυς συντελεστές προκειμένου να πληρούνται τα κριτήρια του Three Mile Island, της πυρκαγιάς του φέρρυ μπώτ Browns και του ατυχήματος του Τσέρνομπιλ. Επίσης, επί του παρόντος δεν φαίνεται να υπάρχουν άλλα σχέδια στις μονάδες k2/r4 για μια πλήρη Πιθανολογική Αξιολόγηση Ασφάλειας ή για ένα νέο Σύστημα Εξοπλισμού με Όργανα Μετρήσεως και Ελέγχου ή ακόμα για τελείως ξεχωριστό σύστημα καλωδίων ηλεκτροδότησης και ελέγχου (αν και όλα αυτά εφαρμόζονται τώρα στο Τέμελιν). Μήπως αποφεύγονται τώρα το υψηλό κόστος και οι μεγάλες παρατάσεις με το να μην προβλέπονται πλέον αυτά τα μέτρα ασφάλειας στο προτεινόμενο σχέδιο; Είναι επίσης η Επιτροπή σίγουρη ότι δεν θα πρέπει να εισαχθούν αυτού του είδους οι αλλαγές στο σχέδιο k2/r4 για να πληρούνται τα σωστά κριτήρια ασφαλείας, με αποτέλεσμα να δημιουργούνται ακριβώς τα ίδια προβλήματα με του Τέμελιν;

Απάντηση του κ. Van den Broek εξ ονόματος της Επιτροπής (10 Οκτωβρίου 1997)

Για τους δύο αντιδραστήρες της Μονάδας 4 του Ρόβνο και της Μονάδας 2 του Κμελνίσκι έχουν χρησιμοποιηθεί αποτελέσματα πιθανολογικής αξιολόγησης ασφάλειας (ΠΑΑ) σε παρόμοιους αντιδραστήρες. Προβλέπεται πλήρης έλεγχος ΠΑΑ όσον αφορά την εκσυγχρονισμένη εγκατάσταση.

Ο εξοπλισμός και έλεγχος (Ι& C: Instrumentation and control) που προβλέπεται στο αρχικό έργο έχει ορισμένα μειονεκτήματα τα οποία εντοπίστηκαν με την αξιολόγηση και την πείρα από τη λειτουργία. Για τα θέματα αυτά λαμβάνονται ειδικά διορθωτικά μέτρα.

Στο Τέμελιν, επελέγη η λύση της πλήρους αντικατάστασης του Ι& C. Δεν είναι βέβαιο ότι το αποτέλεσμα θα είναι καλύτερο εκείνου της λύσης που εδόθη στην περίπτωση του αντιδραστήρα R4K2.

Ο διαχωρισμός της καλωδιώσεως για έλεγχο και της καλωδιώσεως για ηλεκτροδότηση δεν αποτελεί απαίτηση των προδιαγραφών ασφαλείας. Ωστόσο, ο διαχωρισμός των επιπλέον κλινών των συστημάτων ασφαλείας πρέπει να πραγματοποιηθεί είτε γεωγραφικά είτε με φυσικά μέσα. Και οι δύο μέθοδοι θα χρησιμοποιηθούν παράλληλα στην περίπτωση του R4K2 προκειμένου να επιτευχθεί ανεξαρτησία των κλινών.

Όσον αφορά τη γενικότερη ερώτηση σχετικά με κατά πόσο τα διδάγματα των ατυχημάτων του Three Mile Island και του Τσερνομπίλ λαμβάνονται υπόψη η απάντηση είναι καταφατική κατά το μέτρο που τα διδάγματα αυτά είναι σχετικά με τα προβλήματα των προαναφερόμενων αντιδραστήρων.

Ο Riskaudit, οργανισμός αποτελούμενος από ανεξάρτητους τεχνικούς οργανισμούς για την ασφάλεια στη Γαλλία και στη Γερμανία έχει πραγματοποιήσει αξιολόγηση του προγράμματος πλήρους εκσυγχρονισμού που επρότεινε επιμέρους αρμόδιος οργανισμός με τη βοήθεια που παρέχεται στο πλαίσιο του Tacis από τους λειτουργικούς και μηχανολογικούς οργανισμούς της Κοινότητας. Η αξιολόγηση αυτή πραγματοποιείται βάσει των κατευθυντηρίων γραμμών που ετοιμάζει ο Διεθνής Οργανισμός Ατομικής Ενεργείας και βάσει εγκεκριμένων πρακτικών σε αντίστοιχους αντιδραστήρες που λειτουργούν στην Κοινότητα. Το συμπέρασμα ήταν ότι το πρόγραμμα εκσυγχρονισμού, στο οποίο περιλαμβάνονται οι συστάσεις του Riskaudit, μαζί με συμπληρωματικά ειδικά μέτρα που προβλέπουν ουκρανικοί οργανισμοί, αποτελεί την τελευταία λέξη της τεχνολογίας και είναι πλήρες.